PERCHEZIȚII LA PERSOANE CERCETATE PENTRU PUNERE ÎN CIRCULAȚIE DE PRODUSE CONTRAFĂCUTE
PERCHEZIȚII LA PERSOANE CERCETATE PENTRU PUNERE ÎN CIRCULAȚIE DE PRODUSE CONTRAFĂCUTE
În cadrul acțiunii JUPITER, sub coordonarea Parchetului de pe lângă Înalta Curte de Casație și Justiție și Inspectoratului General al Poliției Române, polițiștii Serviciului de Investigare a Criminalității Economice din Satu Mare, polițiștii de investigare a criminalității economice din sectoarele 5 și 6 - București, sub supravegherea Parchetului de pe lângă Judecătoria Carei, au efectuat 2 percheziții domiciliare, în cadrul unui dosar penal privind săvârșirea infracțiunii de punerea în circulație a unui produs purtând o marcă identică sau similară cu o marcă înregistrată pentru produse identice ori similare, la adresa de domiciliu a două persoane, de 34, respectiv 46 de ani, din municipiul București.
Dosarul penal a fost întocmit ca urmare a sesizării din oficiu a polițiștilor, din materialul probator administrat rezultând faptul că persoanele cercetate, în perioada 2022 – prezent, prin intermediul unor rețele de socializare, ar fi oferit spre comercializare obiecte vestimentare, purtând mărci consacrate/notorii, susceptibile a fi contrafăcute.
În urma perchezițiilor, au fost descoperite și ridicate însemnate cantități de produse vestimentare, inscripționate cu denumirile unor mărci înregistrate, totodată, în cadrul activității au fost descoperite o serie de AWB-uri care atestă modalitatea de distribuire a produselor expuse spre vânzare în mediul on-line.
Cercetările sunt continuate în vederea stabilirii întregii activități infracționale și tragerii la răspundere a persoanelor cercetate, cât și a stabilirii întregului prejudiciu cauzat.
Pentru administrarea probatoriului în cauză, polițiștii au beneficiat de sprijinul Direcției Operațiuni Speciale.
Acțiunea a beneficiat de sprijinul specialiștilor criminaliști din cadrul Institutului Național de Criminalistică.
Facem precizarea că, pe parcursul întregului proces penal, persoanele cercetate beneficiază de drepturile și garanțiile procesuale prevăzute de Codul de procedură penală, precum și de prezumția de nevinovăție.